«Кыргыз Республикасынын Улуттук статистика комитети жөнүндө

Жобону бекитүү тууралуу» Кыргыз Республикасынын

Президентинин Жарлыгынын долбооруна

НЕГИЗДЕМЕ-МААЛЫМКАТ

**1. Максаты жана маселелери**

«Кыргыз Республикасынын Улуттук статистика комитети жөнүндө Жобону бекитүү тууралуу» Кыргыз Республикасынын Президентинин Жарлыгынын долбоору Кыргыз Республикасынын Жарандык Кодексинин 87-беренесине ылайык даярдалды.

Ушул ченемдик укуктук актынын максаты «Расмий статистика жөнүндө» Кыргыз Республикасынын Мыйзамына ылайык Кыргыз Республикасынын Улуттук статистика комитетинин (мындан ары - Улутстатком) тутумунун натыйжалуу иштешин камсыз кылуу болуп саналат.

Кыргыз Республикасынын Улуттук статистика комитети жөнүндө Жобонун (мындан ары - Жобо) Кыргыз Республикасынын Улуттук статистика комитетинин статусун жана ыйгарым укуктарын аныктоо, комитеттин өзүнүн жана анын аймактык жана ведомстволук бөлүмдөрүнүн ишмердигин ичтен уюштуруусун жана тартибин, башка уюмдар жана жарандар менен болгон өз ара мамилелерин, расмий статистика чөйрөсүндө, анын ичинде улуттук статистика тутумундагы укуктарды жана милдеттерди жөнгө салуу болуп саналат.

**2. Баяндоо бөлүгү**

2020-жылдын июлунда «Расмий статистика жөнүндө» Кыргыз Республикасынын Мыйзамы (мындан ары - Мыйзам) күчүнө кирет, аны өлкөнүн улуттук статистика тутумунун натыйжалуу иштешин, жогорку сапаттагы расмий статистикалык маалыматтарды жүргүзүүнү жана калктын расмий статистикага болгон ишенимин бекемдөөнү камсыз кылуу үчүн расмий статистика жаатында БУУнун негиз болуучу принциптерине толук ылайык келтирүү менен статистика жөнүндө Кыргыз Республикасынын мыйзамдарын өркүндөтүүгө багытталган.

Мыйзам улуттук статистика тутумунун уюштурулушун жана иштешин жөнгө сала турганын, Кыргыз Республикасында расмий статистиканы иштеп чыгуу, жүргүзүү жана жайылтуу үчүн укуктук негизди түзөөрүн эске алуу менен расмий статистиканын жетектөөчү жүргүзүүчүсү катары Улутстаткомдун алдында жаңы маселелерди, функцияларды, укуктарды жана милдеттерди, ошондой эле жаңылоону жана учурда колдонуудагыларды кайра карап чыгууну аткаруу зарылдыгы коюлган.

Ошентип, Мыйзамдын 5-беренесине ылайык, расмий статистика жаатында БУУнун төмөнкүдөй негиз болуучу принциптерине толук ылайыкташтыруу менен расмий статистиканын бардык жүргүзүүчүлөрү расмий статистиканы иштеп чыгууну, жүргүзүүнү жана жайылтууну жүргүзүшү керек:

- кесиптик көз карандысыздык, бул расмий статистиканын жүргүзүүчүлөрү статистиканы иштеп чыгуу, жүргүзүү жана жайылтуу, анын ичинде пайдаланылган маалымат булактарын, концепцияларды, аныктамаларды, усулдарды жана классификацияларды тандоо, ошондой эле жайылтуунун бардык формаларынын мөөнөттөрүн жана мазмунун аныктоо боюнча өз чечимдерин көз карандысыз жана саясий же башка тышкы булактардын кандайдыр бир таасирисиз жана кийлигишүүсүз кабып алуусун билдирет. Расмий статистиканы жүргүзүүчүлөр өз компетенциясынын чегинде статистикалык маселелерге жана расмий статистика туура эмес пайдаланылган учурларга өз пикирин ачык-айкын билдире алат.

 - калыстык жана объективдүүлүк, кесиптик стандарттарга ылайык, ушул расмий статистика бейтарап, ишенимдүү жана калыстык менен иштелип чыгат, жүргүзүлөт жана жайылтылат жана саясий билдирүүлөргө же түшүнүктөргө көз каранды болбой тургандыгын билдирет. Бардык пайдалануучуларга расмий статистиканы алууга бирдей жана бир убакытта жеткиликтүүлүк берилет.

- тактык жана ишенимдүүлүк, бул расмий статистика максималдуу анык, так жана чыныгы маалыматтарды чагылдырат, ошондой эле анын булактарын, аны жүргүзүүнүн жана жайылтуунун усулдарын жана жол-жоболорун тандоого колдонулуучу илимий критерийлерге таянат дегенди билдирет.

- макулдашуучулук жана салыштыруучулук, убакыт боюнча динамикада жана региондор жана өлкөлөр боюнча бөлүнүшүндө эл аралык деңгээлде, макулдашылган жана салыштырылган мүнөзгө ээ экендигин билдирет.

- ачыктык жана айкындуулук, бул расмий статистика ачык жана түшүнүктүү түрдө берилет дегенди билдирет. Колдонулган усулдар жана жол-жоболор пайдалануучуларга ачык формада жеткирилет, бул маалыматтарды туура чечмелөөнү камсыз кылат.

- статистикалык купуялуулук жана маалыматтарды статистикалык максаттарда гана пайдалануу, бул расмий статистиканы жүргүзүүчүлөр тарабынан жыйналган же алынган жана жеке жана юридикалык жактарга таандык жекече маалыматтардын өтө купуялуулугун, ошондой эле мындай маалыматтарды статистикалык максаттарда гана пайдаланууну билдирет.

- релеванттуулук, бул расмий статистиканы пайдалануучулардын учурдагы жана келечектеги керектөөлөрүнө ылайык келтирүү, ошондой эле жарандардын жалпыга жеткиликтүү маалыматтарды алууга болгон укуктарынын сакталуу деңгээлин билдирет.

Жогоруда баяндалгандардын негизинде, Жобонун долбоорунда коюлган маселелерди аткаруу боюнча Улутстаткомдун функциялары, укуктары жана милдеттери аныкталды.

Мыйзамдын 3-беренесине ылайык, расмий статистика жаатында укуктук мамилелердин субъекттери болуп төмөнкүлөр саналат:

- Улутстатком;

- расмий статистикалык маалыматтарды иштеп чыгуу, өндүрүү жана жайылтуу менен иш жүргүзүүчү мамлекеттик органдардын жана жергиликтүү өз алдынча башкаруу органдарынын түзүмдүк бөлүмдөрүнөн турган расмий статистиканын башка жүргүзүүчүлөрү;

- респонденттер;

- расмий статистиканы колдонуучулар;

- административдик маалыматтарды берүүчүлөр (административдик максаттар үчүн чогултулган маалыматтарды расмий статистиканы жүргүзүүчүлөргө берүүчү мамлекеттик органдар жана жергиликтүү өз алдынча башкаруу органдары);

- Кыргыз Республикасынын Статистика боюнча кеңеши.

Мыйзамдын 34-беренесине ылайык, Улутстатком чет мамлекеттердин мамлекеттик органдары жана алардын статистика маселелери менен иштеген эл аралык уюмдары менен эл аралык мамилелерди түзүүгө жана колдоого, ошондой эле алар менен кызматташуу жөнүндө макулдашууларды түзүүгө укуктуулугун эске алуу менен Жобонун долбооруна мамлекеттик органдар жана жергиликтүү өз алдынча башкаруу органдары, юридикалык жана жеке жактар, эл аралык уюмдар жана башка өлкөлөрдүн статистика кызматтары менен өз ара аракеттенүү пункттары киргизилди.

Расмий статистиканы жүргүзүү максатында маалыматтарды чогултуу боюнча ыйгарым укугун түзүүчү Мыйзамдын 16-беренесине ылайык, Жобонун долбоорунда маалыматтардын купуялуулугун камсыздоо боюнча чараларды сактоо менен мамлекеттик органдардан административдик маалыматтарды жана респонденттерден баштапкы маалыматтарды акысыз негизде алуу боюнча Улутстаткомдун укуктары жана милдеттери аныкталды.

Ошондой эле, Жобонун долбоорунда улуттук статистика тутумунда расмий статистиканы иштеп чыгууну, жүргүзүүнү жана жайылтууну координациялоо жана расмий статистиканын башка жүргүзүүчүлөрү менен Улутстаткомдун өз ара аракеттенүүсүн камсыз кылуу боюнча Улутстаткомдун ишмердигинин маселелери аныкталды.

Мындан тышкары, Жобонун долбоорунда өндүрүштүн бардык этаптарында сапатты камсыз кылуу боюнча ченемдери, ишмердикти камсыздоо функциялары, координациялоо жана кызматтарды көрсөтүү, Улутстаткомдун ишмердигин уюштуруу жана Кыргыз Республикасынын мыйзамдарында каралган башка укуктар аныкталды.

**3. Мүмкүн боло турган социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Кыргыз Республикасынын Президентинин Жарлыгынын ушул долбоорун кабыл алуу социалдык, экономикалык, укуктук, укук коргоочулук, гендердик, экологиялык, коррупциялык жана башка кесепеттерди алып келбейт.

**4. Коомдук талкуулоонун жыйынтыктары тууралуу маалымат**

«Ченемдик укуктук актылар жөнүндө» Мыйзамдын 22-беренесине ылайык, Кыргыз Республикасынын Президентинин Жарлыгынын ушул долбоору Кыргыз Республикасынын Улутстаткомунун сайтына коомчулуктун талкуулоосу үчүн жайгаштырылды.

**5. Долбоордун мыйзамга шайкештигин талдоо**

Кыргыз Республикасынын Президентинин Жарлыгынын берилген долбоору колдонуудагы мыйзамдардын ченемдерине, ошондой эле белгиленген тартипте күчүнө кирген, Кыргыз Республикасы анын катышуучусу болгон эл аралык келишимдерге карама-каршы келбейт.

**6. Каржылоо зарылдыгы тууралуу маалымат**

Кыргыз Республикасынын Президентинин ушул Жарлыгын кабыл алуу республикалык бюджеттен кошумча финансылык чыгымдарды алып келбейт.

**7. Туруктуу таасирин талдоо тууралуу маалымат**

Кыргыз Республикасынын Президентинин Жарлыгынын берилген долбоору ишкердик ишти жөнгө салууга багытталбагандыктан, жөнгө салуучу таасирин талдоону талап кылбайт.

**Кыргыз Республикасынын**

**Улуттук статистика комитетинин**

**Төрагасы А. Султанов**